**Δελτίο Τύπου**

**Ανάδειξη των κήπων της Βίλας Αλλατίνη σε χώρο Πολιτισμού**

Αυτό το καλοκαίρι με τέσσερις δωρεάν συναυλίες σε μια πρωτοβουλία του Κέντρου Πολιτισμού Περιφέρειας Κεντρικής Μακεδονίας

**Αυτό το καλοκαίρι** η **καρδιά του πολιτισμού θα χτυπήσει δυνατά** στους **κήπους της Βίλας Αλλατίνη** σε μια **πρωτοβουλία** **του Κέντρου Πολιτισμού της Περιφέρειας Κεντρικής Μακεδονίας** με **τέσσερις συναυλίες ξεχωριστών καλλιτεχνών** που θα έχουν **ελεύθερη είσοδο**.

Στόχος είναι η ανάδειξη του σημείου σε ένα νέο χώρο πολιτισμού της πόλης μας.

Αν και βρισκόμαστε όλοι σε μία συνθήκη αβέβαιη, λόγω της πανδημίας, το Κέντρο Πολιτισμού Περιφέρειας Κεντρικής Μακεδονίας θα επιχειρήσει να πραγματοποιήσει με τις μικρότερες δυνατές απώλειες τον προγραμματισμό του και να προσφέρει στο κοινό τις πολιτιστικές ανάσες που έχει ανάγκη.

Μια φρέσκια πρότασή του αποτελεί το τετραήμερο συναυλιών που θα γίνουν **από 20 έως και 23 Ιουλίου 2020** στην **Βίλα Αλλατίνη.**

Το τριώροφο νεοκλασικό οικοδόμημα που βρίσκεται στην περιοχή Ντεπώ, στα ανατολικά του δήμου Θεσσαλονίκης, χτίστηκε το 1898. Αρχικά αποτελούσε την εξοχική κατοικία της Ισπανοεβραϊκής καταγωγής Οικογένειας Αλλατίνη.

Σήμερα, στην Βίλα Αλλατίνη εδρεύει η Περιφέρεια Κεντρικής Μακεδονίας.

**Άμεση ανταπόκριση του κοινού**

Στους υπέροχους κήπους της βίλας - τηρώντας όλα τα υγειονομικά πρωτόκολλα - θα τοποθετηθούν 550 καθίσματα, stage, ηχοφωτιστική κάλυψη για ένα τετραήμερο με μοναδικές συναυλίες. Η είσοδος ήταν ελεύθερη, το κοινό προμηθεύτηκε διαδικτυακά, μέσω της viva, το μηδενικής αξίας εισιτήριο του. Η ανταπόκριση ήταν τόσο θερμή, που σε 4 ώρες από το άνοιγμα της πλατφόρμας οι εκδηλώσεις έγιναν SOLD OUT.

Η μεγάλη ζήτηση δημιουργεί την ανάγκη συνέχισης ανάλογων δράσεων και στο μέλλον και την ευκαιρία να απολαύσει το κοινό ένα καλοκαιρινό βράδυ στο κέντρο της πόλης.

Όσο για το **πρόγραμμα** έχει διαμορφωθεί ως εξής:

-Στις **20 Ιουλίου** η αυλαία θα ανοίξει με τον **Διογένη Δασκάλου και τους Monie & Monie Conniente** που συμπράττουν με τον **Γιώργη Χριστοδούλου**. Ο πρωτοπόρος του stand up comedy σαξοφωνίστας και η θρυλική ομάδα του που από το 1994 χαρίζει στιγμές γέλιου, έρχονται να… αναστατώσουν ευχάριστα την Περιφέρεια. Υπόσχονται μια πανσπερμία μουσικής, από το can can μέχρι τον Μανώλη Χιώτη. Και αστεία που θα σας κάνουν να ξεχάσετε κάθε έγνοια. Τη σκηνή θα μοιραστούν με τον ταλαντούχο τραγουδιστή και τραγουδοποιό Γιώργη Χριστοδούλου.

-Στις **21 Ιουλίου** σειρά θα έχει ένα **αφιέρωμα στον αγαπημένο δημιουργό Leonard Cohen**, από ένα ensemble τριών εξαιρετικών γυναικείων φωνών, **Nalyssa Green, Sugahspank! & Lou is.**

Πρόκειται για μια ζωντανή μουσική σύμπραξη που θα παρουσιάσει την μουσική και το έργο του Cohen.

Οι τρεις νέες τραγουδίστριες με πολύ διαφορετικές διαδρομές αλλά με κοινή ανάγκη την αναζήτηση και κοινό χαρακτηριστικό την τόλμη, θα ερμηνεύσουν τα τραγούδια που έχει σφραγίσει ο ίδιος με τη χαρακτηριστική βαριά φωνή του, με τη συνοδεία τριών εξαιρετικών μουσικών (τον βιρτουόζο ντράμερ Σεραφείμ Μπέλλο, τον μαέστρο Γιώργο Δελλή στα πλήκτρα, και τον λακωνικά μελωδικό 'Αδωνι Γουλιέλμο στην κιθάρα (Swing Shoes)).

-**Στις 22 Ιουλίου** ο **Ορφέας Περίδης και ο Μανώλης Ανδρουλιδάκης** έρχονται «..με δυο κιθάρες» παρουσιάζοντας μία μοναδική παράσταση που συνδυάζει μαεστρικά, τραγούδια που

έχουν συνθέσει οι ίδιοι αλλά και αγαπημένα ακούσματα που έχουν καθορίσει την ελληνική μουσική σκηνή.

Σε μία σπάνια και μουσικά γόνιμη συνάντηση, οι δύο καλλιτέχνες δημιουργούν ένα πρόγραμμα που συνταιριάζει τη μελωδική μυσταγωγία και τον ρυθμό της λυτρωτικής ψυχαγωγίας επιβεβαιώνοντας τη ρήση: «Τίποτα καλύτερο από μία κιθάρα εκτός ίσως από δύο».

-Τελευταία συναυλία είναι **στις 23 Ιουλίου** όπου η σπουδαία Ελληνίδα ερμηνεύτρια **Ελευθερία Αρβανιτάκη** συναντιέται μουσικά με τρεις κορυφαίους σολίστες επί σκηνής και παρουσιάζουν ένα πρόγραμμα με τραγούδια από όλο το φάσμα του ρεπερτορίου τους διασκευασμένου ειδικά για ένα **αφηλεκτρισμένο, αλλά γεμάτο ενέργεια και μουσικότητα αποτέλεσμα**. Η ξεχωριστή αυτή συναυλία της αγαπημένης Ελευθερίας Αρβανιτάκη κλείνει έναν κύκλο τετραήμερων εκδηλώσεων στον υπέροχο κήπο της Βίλας Αλατίνη στη Θεσσαλονίκη, ενός ιστορικού κτιρίου για την πόλη στην περιοχή του Ντεπώ, που ανακαινίστηκε και σήμερα στεγάζει την Περιφέρειας Κεντρικής Μακεδονίας και θα τηρηθούν όλα τα υγιεινομικά πρωτόκολλα για την ασφάλεια του κοινού και των καλλιτεχνών. Η **Ελευθερία Αρβανιτάκη** θα μας ταξιδέψει στις αρχές της καριέρας της θυμίζοντάς μας ρεμπέτικα αλλά ακόμα και ελαφρά τραγούδια που αγαπάει, θα περάσει στις έθνικ επιτυχίες που την καθιέρωσαν, θα παντρέψει μοναδικά την ανατολή με την δύση, αλλά και την παράδοση που τόσο αγαπά και επιλέγει να ερμηνεύει τόσα χρόνια. Συνομιλητές της επί σκηνής οι **Θωμάς Κωνσταντίνου** (ούτι, τσουμ-μπους),  **Γιάννης Κυριμκυρίδης** (πιάνο), **Δημήτρης Τσεκούρας**(κοντραμπάσο).Η παράσταση θα έχει διάρκεια 90 λεπτά. **Επιμέλεια προγράμματος**: Λήδα Ρουμάνη, **Οργάνωση –** Ηχόχρωμα & Λήδα Ρουμάνη, **Εκτέλεση Παραγωγής**: MusicArt, **Επιμέλεια ήχου**: Χάρης Κρεμμύδας, Νίκος Κόλλιας, **Φωτισμοί**: Μελίνα Ζερβάκη









ΔΙΟΡΓΑΝΩΣΗ & ΠΑΡΑΓΩΓΗ:

**Κέντρο Πολιτισμού Περιφέρειας Κεντρικής Μακεδονίας**

ΧΟΡΗΓΟΙ ΕΠΙΚΟΙΝΩΝΙΑΣ:



  